S-521/2016

Mál þetta, sem dómtekið var 12. desember sl., höfðaði lögreglustjórinn á Suðurnesjum með ákæru 6. desember 2016 á hendur ákærða, M-x-x K-x-x, lettneskum ríkisborgara, fæddum 31. janúar 1993;

„fyrir eftirtalin fjársvikabrot á árinu 2016, með því að hafa, á tímabilinu frá 5. nóvember til 6. nóvember, einn eða í félagi við aðra óþekkta menn, svikið út vörur og þjónustu hjá Icelandair ehf., kt. 461202-3490, að jafnvirði kr. 277.815 eins og hér greinir:

I

Með því að hafa laugardaginn 5. nóvember svikið út farmiða í flug frá Frankfurt til Keflavíkur og til baka sömu leið, að andvirði 891,41 evrur, sem nam kr. 109.625,- samkvæmt miðgengi Seðlabanka Íslands föstudaginn 4. nóvember, með því að gefa upp í greiðsluferli flugbókunar 690DF5 á vef flugfélagsins, í blekkingarskyni og án heimildar kortanúmerið [...] og að greiðandi væri M-x-x K-x-x, til heimilis að Hemin de Savle 6, 1233 Bernex í Sviss og þannig vakið og hagnýtt þá röngu hugmynd starfsmanna Icelandair ehf. að greiðsla væri lögmæt og komið því til leiðar að andvirði farmiða var ranglega skuldfært af reikningum réttmæts korthafa. Ákærði komst í framhaldi yfir farmiðana og hagnýtti annan þeirra, til að komast í flug FI-521 hinn 6. nóvember 2016 frá Frankfurt til Keflavíkur. Vegna þessarar háttsemi varð Icelandair ehf. af greiðslu fyrir farmiðana og gat ekki selt farmiða í flugsæti þau sem bókuð höfðu verið.

Telst framangreind háttsemi ákærða varða við 248. gr. almennra hegningarlaga nr. 19/1940.

II

Fjársvik með því að hafa, sunnudaginn 6. nóvember, um borð í flugvél Icelandair, í þeirri flugferð sem frá er greint í ákærulið I., svikið út varning í Saga Shop, um borð í flugvélinni, fyrir samtals kr. 168.190,- með því að framvísa við greiðslu, í blekkingarskyni og án heimildar, tveimur greiðslukortum sem útgefin voru á hann sjálfan. Ákærði hagnýtti sér þá röngu hugmynd starfsmanna Icelandair ehf. að greiðsla hverju sinni væri lögmæt, sem leiddi til þess að hann fékk afhentan umbeðinn varning. Vegna aðstæðna um borð kom ekki í ljós fyrr en síðar að notkun kortsins var án heimildar og varð Icelandair ehf. af greiðslu vegna varningsins. Nánar tiltekið var um að ræða neðangreind tilvik:

Samtals 92.290 kr. vegna fimm færslna á greiðslukort nr. 5457 6300 9405 9855:

Samtals 84.600 kr. vegna fimm færslna á greiðslukort nr. 5424 9942 0159 0370:

Telst framangreind háttsemi ákærða varða við 248. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu liggur fyrir einkaréttarkrafa J-kk-ef S-kk-ef, hdl., f.h. Icelandair ehf., kt. [...], þar sem þess er krafist að ákærði verði, vegna þeirrar háttsemi sem frá er greint í ákæruliðum I. og II, dæmdur til að greiða Icelandair ehf. kr. 277.815 með vöxtum samkvæmt 1. mgr. 8. gr. laga nr. 38/2001 um vexti og verðtryggingu til þingfestingardags en með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá þingfestingardegi til greiðsludags. Þá er krafist málskostnaðar úr hendi ákærða samkvæmt mati dómsins.“

Kröfur ákærða í málinu eru þær að honum verði gerð sú vægasta refsing sem lög leyfa og að gæsluvarðhald sem ákærði hefur sætt frá 7. nóvember sl. verði dregið frá dæmdri refsingu að fullri dagatölu. Þá krefst verjandi ákærða hæfilegrar þóknunar sér til handa. Hvað bótakröfu varðar krefst ákærði þess að bótakröfunni verði vísað frá dómi.

1

Ákærði játaði brot sín samkvæmt ákæru lögreglustjórans á Suðurnesjum við þingfestingu málsins. Í ljósi þess ákvað dómari að fara með málið samkvæmt 164. gr. laga nr. 88/2008 um meðferð sakamála og taka það til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga. Þá var lögmanni kröfuhafa Icelandair ehf. og verjanda jafnframt gefinn kostur á að tjá sig um bótakröfu kröfuhafa.

Játning ákærða samrýmist framlögðum gögnum og teljast brot hans því sönnuð. Brot ákærða eru réttilega heimfærð til refsiákvæða í ákæru.

Í málinu nýtur engra gagna um að ákærði hafi áður gerst sekur um refsiverða háttsemi. Svo sem fyrr var rakið játaði hann sök án undandráttar við þingfestingu málsins. Að því gættu og að virtum þeim fjárhagslegu hagsmunum sem brot ákærða vörðuðu þykir refsing hans samkvæmt fyrirmælum 77. gr. almennra hegningalaga réttilega ákveðin fangelsi í tvo mánuði. Ekki þykja efni til þess að skilorðsbinda refsingu ákærða. Til frádráttar refsingu ákærða kemur gæsluvarðhald sem hann hefur sætt, sbr. 76. gr. laga nr. 19/1940, frá mánudeginum 7. nóvember sl. að fullri dagatölu.

2

A

Í málinu krefst Icelandair ehf. skaðabóta úr hendi ákærða að fjárhæð 277.815 krónur „... með vöxtum samkvæmt 1. mgr. 8. gr. laga nr. 38/2001 um vexti og verðtryggingu til þingfestingardags“ en dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Til stuðnings kröfunni vísar kröfuhafi til þess að ákærði hafi með saknæmum og ólögmætum hætti valdið félaginu skaðabótaskyldu tjóni með því að kaupa flugmiða og vörur af kröfuhafa með kreditkortum sem hann hafi ekki haft heimild til að nota. Afleiðing háttsemi ákærða hafi verið sú að kröfuhafi hafi hvorki fengið greitt fyrir hina seldu flugmiða né þær vörur sem ákærði hafi keypt um borð í flugvél félagsins. Kröfuhafi hafi því orðið fyrir tjóni. Félagið hafi staðið í þeirri trú að greitt yrði fyrir flugmiðann og aðrar vörur með þeim kreditkortum sem notuð hafi verið við kaupin. Þá vísar kröfuhafi til þess að ákærði hafi fyrir dómi játað brot gegn 248. gr. almennra hegningarlaga. Samkvæmt því liggi fyrir að háttsemi ákærða hafi verið saknæm og ólögmæt.

Til stuðnings kröfum sínum vísar kröfuhafi til 1. mgr. 172. gr. laga nr. 88/2008, almennar reglur skaðabótaréttar og III. og IV. kafla laga nr. 38/2001 um vexti og verðtryggingu. Krafa um málskostnað er reist á 3. mgr. 176. gr. laga nr. 88/2008.

B

Samkvæmt framansögðu er ákærði sakfelldur fyrir fjársvik með því að hafa svikið út tvo flugmiða, samtals að andvirði 891,41 evra, jafnvirði 109.625 króna. Hagnýtti ákærði sér annan flugmiðann. Upplýst er um bakfærslu kreditkortafærslu vegna miðakaupanna, enda hafði ákærði enga heimild til þess að gefa upp það kortanúmer sem hann nýtti sér við framningu brotsins. Kröfuhafi hefur því enga fjármuni fengið fyrir flugmiðana. Að því gættu þykir nægjanlega sannað að ákærði hafi með hinni ólögmætu og saknæmu háttsemi sinni valdið kröfuhafa tjóni sem nemi andvirði flugmiðanna. Skiptir í því sambandi engu að ákærði hagnýtti sér eingöngu annan flugmiðann. Þá er að mati dómsins engum vafa undirorpið að bótakröfunni er beint að ákærða.

Kröfuhafi krefst þess jafnframt að ákærði verði dæmdur til þess að greiða félaginu andvirði þeirra söluvara sem ákærði fékk afhentar um borð í flugvél kröfuhafa umrætt sinn. Ákærði mótmælir þessari kröfu og hefur til þess vísað að allir umræddir munir hafi verið haldlagðir þegar ákærði var handtekinn. Tjón kröfuhafa vegna þessa sé því ekkert.

Rannsóknargögn málsins staðfesta að vörur þær sem ákærði fékk afhentar voru haldlagðar af lögreglu. Í því ljósi verður að fallast á það með ákærða að ekki sé nægjanlega reifað af hálfu kröfuhafa í hverju tjón hans sé að þessu leyti fólgið. Þeim hluta bótakröfunnar sem leiddur er af afhendingu umræddra vara til ákærða er því vísað frá dómi.

Kröfuhafi krefst einnig málskostnaðar úr hendi ákærða. Sú krafa fær stoð í 3. mgr. 176. gr. laga nr. 88/2008 og verður því á hana fallist með þeim hætti sem fram kemur í dómsorði. Svo sem fram kemur í ákæru er upphafsdagur umkrafinna vaxta ekki tilgreindur í bótakröfu. Sá hluti kröfunnar er því vanreifaður og sætir frávísun. Um dráttarvexti af kröfunni fer hins vegar svo sem í dómsorði greinir.

3

Með vísan til sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði dæmist því til að greiða þóknun skipaðs verjanda síns, T-kk-ef K-kk-ef hdl., sem eftir umfangi málsins og með hliðsjón af tímaskýrslu verjanda þykir hæfilega ákveðin svo sem í dómsorði greinir. Ákærði greiði einnig útlagðan ferðakostnað lögmannsins.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, M-x-x K-x-x, sæti fangelsi í tvo mánuði. Til frádráttar refsingunni kemur gæsluvarðhald sem ákærði hefur sætt frá mánudeginum 7. nóvember 2016 að fullri dagatölu.

Ákærði greiði þóknun skipaðs verjanda síns, T-kk-ef K-kk-ef hdl., 613.800 krónur að virðisaukaskatti meðtöldum, sem og útlagðan ferðakostnað lögmannsins, 86.477 krónur.

Ákærði greiði Icelandair ehf. 109.625 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 12. desember 2016 til greiðsludags, og 50.000 krónur í málskostnað.

K-kk-nf H-kk-nf